ਸੀਰੀਆ 'ਚੋਂ ਅਮਰੀਕੀ ਹਮਾਇਤ ਵਾਲੀਆਂ ਫੌਜਾਂ ਦਾ ਦਾਅਵਾ, ਆਈਐੱਸ ਦਾ 'ਖ਼ਾਤਮਾ'\nਸੀਰੀਅਨ ਡੈਮੋਕਰੇਟਿਕ ਫੋਰਸਿਜ਼ ਦੇ ਲੜਾਕਿਆਂ ਨੇ ਸੀਰੀਆ ਦੇ ਬਘੂਜ਼ ਸੂਬੇ ਵਿੱਚ ਇਸਲਾਮਿਕ ਸਟੇਟ ਦੇ ਆਖ਼ਰੀ ਟਿਕਾਣੇ 'ਤੇ ਜੇਤੂ ਝੰਡੇ ਝੁਲਾ ਦਿੱਤੇ ਹਨ।

ਆਪਣੀ ਚੜ੍ਹਤ ਦੇ ਦਿਨਾਂ ਵਿੱਚ ਇਸਲਮਿਕ ਸਟੇਟ ਦਾ ਸੀਰੀਆ ਤੇ ਇਰਾਕ ਵਿਚਕਾਰ 88,000 ਵਰਗ ਕਿਲੋਮੀਟਰ (34000 ਵਰਗ ਮੀਲ) ਜ਼ਮੀਨ 'ਤੇ ਕਬਜ਼ਾ ਸੀ।

ਇਹ ਵੀ ਪੜ੍ਹੋ:

ਹਾਲਾਂਕਿ ਸੰਗਠਨ ਦੇ ਖ਼ਾਤਮੇ ਦਾ ਐਲਾਨ ਕਰ ਦਿੱਤਾ ਗਿਆ ਹੈ ਪਰ ਇਹ ਹਾਲੇ ਵੀ ਇੱਕ ਵੱਡਾ ਵਿਸ਼ਵੀ ਖ਼ਤਰਾ ਹੈ।

ਨਾਇਜੀਰੀਆ, ਯਮਨ, ਅਫਗਾਨਿਸਤਾਨ ਅਤੇ ਫਿਲੀਪੀਨਜ਼ ਵਿੱਚ ਹਾਲੇ ਵੀ ਇਸਲਾਮਿਕ ਸਟੇਟ ਦੇ ਹਮਾਇਤੀ ਮੌਜੂਦ ਹਨ।

ਵੀਡੀਓ ਵਿੱਚ ਜਾਣੋ ਕੌਣ ਹਨ ਕੁਰਦ ਲੜਾਕੇ

ਕਿਵੇਂ ਹੋਈ ਫੈਸਲਾਕੁੰਨ ਲੜਾਈ

ਕੁਰਦਾਂ ਦੀ ਅਗਵਾਈ ਵਿੱਚ ਲੜਦਿਆਂ ਸੀਰੀਅਨ ਡੈਮੋਕਰੇਟਿਕ ਫੋਰਸਿਜ਼ ਦੀਆਂ ਸਾਂਝੀਆਂ ਫੌਜਾਂ ਨੇ ਮਾਰਚ ਦੇ ਸ਼ੁਰੂ ਹੁੰਦਿਆਂ ਹੀ ਇਸਲਾਮਿਕ ਸਟੇਟ ਦੇ ਬਘੂਜ਼ ਸੂਬੇ ਵਿਚਲੇ ਆਖ਼ਰੀ ਟਿਕਾਣੇ 'ਤੇ ਹਮਲੇ ਸ਼ੁਰੂ ਕੀਤੇ ਸਨ।

ਬਘੂਜ਼ ਸੂਬਾ ਸੀਰੀਆ ਦਾ ਇੱਕ ਪੂਰਬੀ ਸੂਬਾ ਹੈ।

ਉੱਥੇ ਆਮ ਨਾਗਰਿਕਾਂ ਦੀ ਬਹੁਤ ਜ਼ਿਆਦਾ ਵਸੋਂ ਹੋਣ ਕਾਰਨ ਫੌਜਾਂ ਨੂੰ ਕੁਝ ਸਮੇਂ ਲਈ ਆਪਣੀ ਇਸ ਕਾਰਵਾਈ ਨੂੰ ਰੋਕਣਾ ਵੀ ਪਿਆ ਸੀ। ਇਹ ਨਾਗਰਿਕ ਉੱਥੇ ਤੰਬੂਆਂ, ਇਮਾਰਤਾਂ ਅਤੇ ਸੁਰੰਗਾਂ ਵਿੱਚ ਲੁਕੇ ਹੋਏ ਸਨ।

ਕੁਰਦ ਟੈਲੀਵੀਜ਼ਨ ਵੱਲੋਂ ਦਿਖਾਈ ਜਾ ਰਹੀ ਇੱਕ ਤਸਵੀਰ ਵਿੱਚ ਸਾਂਝੀਆਂ ਫੌਜਾਂ ਨੂੰ ਆਈਐੱਸ ਤੋਂ ਕਬਜ਼ੇ ਵਿੱਚ ਲਈ ਗਈ ਇੱਕ ਇਮਾਰਤ ਤੇ ਪੀਲਾ ਝੰਡਾ ਝੁਲਾਉਂਦਿਆਂ ਦਿਖਾਇਆ ਗਿਆ ਹੈ।

ਮਾਰਚ ਦੇ ਦੂਸਰੇ ਹਫ਼ਤੇ ਵਿੱਚ ਤਿੰਨ ਹਜ਼ਾਰ ਲੜਾਕਿਆਂ ਤੇ ਉਨ੍ਹਾਂ ਦੇ ਪਰਿਵਾਰਾਂ ਨੇ ਆਤਮ ਸਮਰਪਣ ਕਰ ਦਿੱਤਾ ਅਤੇ ਉਹ ਉਜੜੇ ਲੋਕਾਂ ਲਈ ਫੌਜਾਂ ਵੱਲੋਂ ਬਣਾਏ ਗਏ ਖ਼ਾਸ਼ ਸ਼ਰਣਾਰਥੀ ਕੈਂਪਾਂ ਵਿੱਚ ਚਲੇ ਗਏ।

ਇਸ ਮਗਰੋਂ ਜਿਹੜੇ ਲੜਾਕੇ ਉੱਥੇ ਰਹਿ ਗਏ ਉਨ੍ਹਾਂ ਨੇ ਫੌਜਾਂ ਨੂੰ ਭਰਵੀਂ ਟੱਕਰ ਦਿੱਤੀ ਜਿਸ ਵਿੱਚ ਉਨ੍ਹਾਂ ਨੇ ਕਾਰ ਬੰਬਾਂ ਤੇ ਖ਼ੁਦਕੁਸ਼ ਹਮਲਾਵਰਾਂ ਦੀ ਵਰਤੋਂ ਵੀ ਕੀਤੀ।

ਅਮਰੀਕੀ ਹਮਾਇਤ ਵਾਲੀਆਂ ਸਾਂਝੀਆਂ ਫੌਜਾਂ ਦੇ ਲੜਾਕੇ ਸੀਰੀਆ ਵਿੱਚ ਆਖ਼ਰੀ ਹੱਲੇ ਤੋਂ ਪਹਿਲਾਂ ਆਮ ਲੋਕਾਂ ਦੇ ਇਲਕਾ ਛੱਡ ਜਾਣ ਦਾ ਇੰਤਜ਼ਾਰ ਕਰਦੇ ਹੋਏ।

ਸੀਰੀਅਨ ਡੈਮੋਕਰੇਟਿਕ ਫੋਰਸਿਜ਼ ਦੇ ਸੋਸ਼ਲ ਮੀਡੀਆ ਵਿਭਾਗ ਦੇ ਮੁਖੀ ਮੁਤਸਤਫ਼ਾ ਬਾਲੀ ਨੇ ਟਵੀਟ ਕੀਤਾ, "ਸੀਰੀਅਨ ਡੈਮੋਕਰੇਟਿਕ ਫੋਰਸਿਜ਼ ਕਥਿਤ ਆਈਐੱਸ ਦੀ ਸਲਤਨਤ ਦੇ ਖ਼ਾਤਮੇ ਦਾ ਅਤੇ ਆਈਐੱਸ ਦੇ 100 ਫੀਸਦੀ ਹਾਰ ਦਾ ਐਲਾਨ ਕਰਦੀਆਂ ਹਨ। ਇਸ ਦਿਨ ਅਸੀਂ ਉਨ੍ਹਾਂ ਹਜ਼ਾਰਾਂ ਲੜਾਕਿਆਂ ਨੂੰ ਯਾਦ ਕਰਦੇ ਹਾਂ ਜਿਨ੍ਹਾਂ ਦੇ ਯਤਨਾਂ ਸਦਕਾ ਇਹ ਜਿੱਤ ਸੰਭਵ ਹੋ ਸਕੀ ਹੈ।”

ਅਮਰੀਕੀ ਰਾਸ਼ਟਰਪਤੀ ਡੌਨਲਡ ਟਰੰਪ ਨੇ ਪਿਛਲੇ ਸਾਲ ਹੀ ਇਸਲਾਮਿਕ ਸਟੇਟ ਦੇ ਖ਼ਾਤਮੇ ਦਾ ਐਲਾਨ ਕਰਕੇ ਸੀਰੀਆ ਵਿੱਚੋਂ ਅਮਰੀਕੀ ਫੌਜਾਂ ਕੱਢਣ ਦਾ ਐਲਾਨ ਕਰ ਦਿੱਤਾ ਸੀ ਜਿਸ ਕਾਰਨ ਅਮਰੀਕਾ ਵਿੱਚ ਕਈ ਸੀਨੀਅਰ ਅਧਿਕਾਰੀਆਂ ਨੇ ਅਸਤੀਫ਼ੇ ਦੇ ਦਿੱਤੇ ਸਨ। ਇਸ ਮਗਰੋਂ ਵ੍ਹਾਈਟ ਹਾਊਸ ਨੇ ਸਾਫ਼ ਕੀਤਾ ਸੀ ਕਿ ਸੀਰੀਆ ਵਿੱਚੋਂ ਅਮਰੀਕੀ ਫੌਜਾਂ ਨਹੀਂ ਹਟਾਈਆਂ ਜਾਣਗੀਆਂ।

ਇਸਲਾਮਿਕ ਸਟੇਟ ਦਾ ਖ਼ਤਰਾ ਬਰਕਰਾਰ...\n\ntl;dr:
ਅਮਰੀਕੀ ਹਮਾਇਤ ਹਾਸਲ ਸੀਰੀਅਨ ਡੈਮੋਕਰੇਟਿਕ ਫੋਰਸਿਜ਼ ਨੇ ਕਿਹਾ ਹੈ ਕਿ ਇਸਲਾਮਿਕ ਸਟੇਟ ਦੇ ਕੱਟੜਪੰਥੀਆਂ ਨੂੰ ਸੀਰੀਆ ਵਿੱਚ ਹਰਾਉਣ ਤੋਂ ਬਾਅਦ ਸੰਗਠਨ ਦੀ ਪੰਜ ਸਾਲਾਂ ਤੋਂ ਚੱਲੀ ਆ ਰਹੀ "ਸਲਤਨਤ" ਦਾ ਖ਼ਾਤਮਾ ਕਰ ਦਿੱਤਾ ਗਿਆ ਹੈ।